บล.บัวหลวงลุยขาย DW ใหม่ 6 ตัว
บริษัทหลักทรัพย์บัวหลวงเสนอขายใบสำคัญแสดงสิทธิอนุพันธ์ 6 ตัว
30 ต.ค. 2565

บริษัทหลักทรัพย์บัวหลวงเสนอขายใบสำคัญแสดงสิทธิอนุพันธ์ 6 ตัว
นายบรรณรงค์  พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ บัวหลวง จำกัด (มหาชน) เปิดเผยว่า บริษัทฯ เตรียมเสนอขายใบสำคัญแสดงสิทธิอนุพันธ์ (Derivative Warrant: DW) ทั้งสิ้น 6 ตัว โดยเป็น Call Warrant 3 ตัว อ้างอิงหุ้น PTTGC,SCC และ STA ชื่อย่อ PTTG01CA,SCC01CB และ STA01CB เริ่มซื้อขาย 9 พ.ย. 54 และPut Warrant 3 ตัว อ้างอิงหุ้น IVL, PTTGC และ SCC ชื่อย่อ IVL01PC,PTTG01PA และ SCC01CB เริ่มซื้อขาย 10 พ.ย. 54 โดย DW ทั้งหมดซื้อขายวันสุดท้าย 18 เม.ย. 55 และครบกำหนดอายุ 24 เม.ย. 55
“จากปริมาณการซื้อขายเฉลี่ยต่อวันของหุ้น PTTGC ที่หนาแน่นถึง 4,000 ล้านบาท หลักทรัพย์บัวหลวงได้เล็งเห็นโอกาสการลงทุน จึงได้เสนอขาย DW ประเภท Call Warrant และ Put Warrant บนหุ้น PTTGC  (PTTG01CA,PTTG01PA) ทั้งสองขาเป็นรายแรกของประเทศไทย เชื่อว่าจะได้รับการตอบรับจากนักลงทุนเป็นอย่างดี เนื่องจากนักลงทุนสามารถใช้เงินลงทุนน้อยกว่าและมีโอกาสได้รับผลตอบแทนสูง โดยเลือกทำกำไรได้ทั้งขาขึ้นและขาลงด้วย ส่วนการเสนอขาย DW บนหุ้น IVL,SCC,STA (IVL01PD,SCC01CB,SCC01PB, STA01CB) นั้น เพื่อตอบสนองความต้องการของนักลงทุนที่มีต่อ DW บนหุ้นอ้างอิงดังกล่าว ซึ่งมีปริมาณการซื้อขายต่อวันสูง และยังเป็นการรองรับ IVL01PC,SCC01CA,SCC01PA และSTA01CA ที่จะหมดอายุช่วงปลายเดือน พ.ย. นี้ด้วย” นายบรรณรงค์ กล่าว
ทั้งนี้ หลักทรัพย์บัวหลวงยังได้มอบโปรโมชันพิเศษ “เทรด DW01 ที่โบรก BLS  01” สำหรับลูกค้าหลักทรัพย์บัวหลวงที่ซื้อขาย DW ทุกตัวที่ออกโดยบริษัทฯ ทุกการซื้อขายตั้งแต่วันนี้ - 31 ธ.ค. 54 จะได้รับคะแนนสะสม Bualuang iPoints 2 เท่า และสามารถสะสมได้แบบไม่มีวันหมดอายุ เพื่อแลกรับของรางวัลมากมาย ทั้งนี้ นักลงทุนที่สนใจเปิดบัญชีซื้อขายหลักทรัพย์หรือ  DW สามารถติดต่อหลักทรัพย์บัวหลวง 0-2618-1111 และสามารถติดตามเครื่องมือในการวิเคราะห์การลงทุน DW แบบมืออาชีพได้ที่ www.blswarrant.com
นายบรรณรงค์ กล่าวเพิ่มเติมว่าปัจจุบันนักลงทุนให้ความสนใจลงทุนใน DW มากขึ้น เนื่องจากมีความรู้ความเข้าใจในการลงทุนใน DW ส่งผลให้มูลค่าการซื้อขาย DW ทั้งระบบในเดือน ต.ค. ปรับตัวเพิ่มขึ้น 11.75% จากเดือน ก.ย. ในขณะที่มูลค่าการซื้อขายรวมของตลาดหลักทรัพย์ปรับตัวลดลง 11.46%
ทั้งนี้ ในเดือน ต.ค. ที่ผ่านมา หลักทรัพย์บัวหลวงยังมีส่วนแบ่งการตลาดวัดจากปริมาณการซื้อขายเฉลี่ยต่อวันของ DW ทั้งอุตสาหกรรมเป็นอันดับ 1 โดยปรับตัวเพิ่มขึ้นจาก 73.1% ในเดือนก.ย. เป็น 80.2% ในเดือน ต.ค. จากความนิยมของนักลงทุนที่มีอย่างต่อเนื่องต่อ DW ของหลักทรัพย์บัวหลวง ทั้งปริมาณการซื้อขายสูงสุดและครอบคลุมหุ้นอ้างอิงมากถึง  28 ตัวครบทุกกลุ่มอุตสาหกรรม ประกอบกับ การดูแลสภาพคล่องที่สม่ำเสมอของ Market Maker โดย DW ที่นักลงทุนให้ความสนใจมากเป็น DW บนหุ้นกลุ่มพลังงานและธนาคารพาณิชย์ขนาดใหญ่ได้แก่ DW บนหุ้น PTT, BANPU, TOP, BCP, KBANK และ SCB ซึ่งล้วนมีปริมาณการซื้อขายสูงกว่า 5 ล้านบาทต่อวัน
นายบรรณรงค์ กล่าวทิ้งท้ายว่า นับตั้งแต่ต้นปี 2554 หลักทรัพย์บัวหลวงเสนอขาย DW ไปแล้ว 61 ตัว โดยช่วงเดือน พ.ย.-ธ.ค. นี้ บริษัทฯ มีแผนจะเสนอขาย DW อีกประมาณ 15-20 ตัว อ้างอิงหุ้นบิ๊กแคป ทั้งที่ยังไม่เคยเสนอขายและรองรับ DW 16 ตัว ที่กำลังจะหมดอายุ ส่งผลให้ทั้งปี 2554 หลักทรัพย์บัวหลวงจะมี DW ที่เสนอขายรวมประมาณ 75-80 ตัว จากเดิมที่คาดว่าทั้งปีจะเสนอขายประมาณ 60 ตัว ทั้งนี้ เนื่องจาก DW ของหลักทรัพย์บัวหลวงได้รับความนิยมจากนักลงทุนเป็นอย่างมาก ตามที่ได้กล่าวมาแล้ว